Zim-dollar looi PPC se resultate | Netwerk24
Deur Elvira Wood 20 November 2019 12:01
'n Werker in een van PPC se aanlegte.Foto: Argief
Die nuwe Zimbabwiese dollar het die sementvervaardiger PPC se resultate geknou.
Daarby het sy bedrywighede in die res van Suider-Afrika ook nie goed gevaar in die ses maande tot einde September nie, het hy Woensdag in 'n verklaring op die JSE se nuusdiens, Sens, gesê.
Die maatskappy het in dié tydperk 'n verlies van 4c per aandeel gely vergeleke met 'n verdienste per aandeel van 21c in die ooreenstemmende ses maande.
Hy wel 'n wesensverdienste van 6c per aandeel behaal, maar dit is 71% laer as die 21c in die ooreenstemmende tydperk.
PPC se skuld het met 2,5% tot R5,13 miljard gestyg.
Met PPC se bedrywighede in Zimbabwe ingereken, het sy inkomste met 12% tot R4,94 miljard gedaal.
Sonder dié bedrywighede het sy inkomste met net 1% tot R4,5 miljard gedaal teenoor die vergelykende syfer in die ooreenstemmende halfjaar.
Dit is hoofsaaklik weens die "beduidende devaluasie van die Zimbabwiese dollar teenoor die rand" sê die maatskappy in die verklaring.
"PPC Zimbabwe het aansoek gedoen om hiperinflasionêre boekhouding van 1 April 2019 tot 30 September 2019 toe te pas. Die resultate, netto bates en kontantvloei is teen 'n wisselkoers van Z$1 tot R0,99 bereken, vergeleke met Z$1 tot R4,80 – die wisselkoers in Maart 2019. Dit het 'n wesenlike impak op die resultate gehad."
Roland van Wijnen, uitvoerende hoof van PPC, sê in die verklaring gelukkig het goeie bedryfsresultate in Rwanda en die Demokratiese Republiek van die Kongo die maatskappy gehelp om die invloed van die Zimbabwiese dollar teen te werk.
Ook in Suider-Afrika, wat Suid-Afrika en Botswana insluit, het PPC swaar getrek.
Veral die 30%-styging in die prys van brandstof het sy inkomste geknou.
Sy inkomste in dié streek het met 8% tot R2,55 miljard gedaal, al het die prys van sement met tussen 8% en 10% gestyg. Tussen 10% en 15% minder sement is in dié tydperk verkoop.
PPC sê hy werk hard om die verspreiding van sy produkte te optimaliseer.
Hy kla egter dat toenemende invoer van "substandaard"-produkte sy mark knou. Die maatskappy vra dat stappe gedoen word om plaaslike vervaardigers te beskerm.